Ο Νίκος Νταμπίζας φαίνεται πως επιθυμεί τον Αλεσάντρο Σόλι για το ρόλο του αρχισκάουτερ στον Παναθηναϊκό, με τον Ιταλό με ελληνικές ρίζες να συζητά με τον τεχνικό διευθυντή των «πρασίνων» για την προοπτική να αναλάβει τη θέση.

Σύμφωνα με το «Sportime», οι δύο άνδρες συναντήθηκαν πριν από τον αγώνα με τον Άρη για την 3η αγωνιστική της Superleague 1, εξετάζοντας το ενδεχόμενο αυτό. Οι διαπραγματεύσεις, βέβαια, «πάγωσαν» μετά τη «βαριά» ήττα στο «Κλ. Βικελίδης», αλλά μετά τη βελτίωση του κλίματος, που επήλθε από την εμφάνιση στο ντέρμπι με τον Ολυμπιακό, οι δύο άνδρες κουβεντιάζουν ξανά και, πιθανότατα, θα κανονίσουν νέο ραντεβού στη διακοπή των εθνικών ομάδων.

Ο Σόλι είχε απασχολήσει πέρυσι το ελληνικό κοινό, καθώς είχε συζητήσει το ενδεχόμενο να ενισχύσει το τμήμα σκάουτινγκ της ΑΕΚ, όπως είχε αποκαλύψει ο δημοσιογράφος Τζανλούκα Ντι Μάρτσιο. Ο ίδιος έχει αποτελέσει κάποτε σύμβουλο της Χόφενχαϊμ, μέλος του τμήματος σκάουτινγκ που οδήγησε την Πιατσέντζα σε άνοδο από την 4η στην 3η κατηγορία Ιταλίας, παρά τα οικονομικά προβλήματα, ενώ έχει συνεργαστεί με τη σουηδική Μιάλμπι και την Εθνική Γκουάμ.

Το κατά πόσο μπορεί να προχωρήσει η υπόθεσή του, θα φανεί στην επερχόμενη διακοπή, όπου δεν είναι απίθανο να υπάρξουν εξελίξεις. Ο Σόλι μπορεί, ασφαλώς, να βοηθήσει με τις επαφές του στην Ιταλία, ενώ έχει... άκρες και σε χώρες, όπως η Σουηδία.